Sähkömarkkinoiden häirikkömaineen saanut Fortumin tytäryhtiö Kotimaan Energia jatkaa pöyristyttävien sähkösopimusten tekemistä.

Iltalehti kertoi syyskuussa (IL 14.9.), miten Kotimaan Energian toiminnasta sataa kilpailu- ja kuluttajavirastoon ihmisten valituksia yhtiön tavasta tehdä sähkösopimuksia asiakkaidensa kanssa. Virasto on antanut yhtiölle useita huomautuksia.

Ongelmat ovat pääasiassa johtuneet yhtiön aggressiivisesta puhelinmyynnistä, jolla se haalii sähköasiakkaita sekä siitä, että Kotimaan Energia tekee sopimuksia sellaisten henkilöiden, kuten puolisoiden suostumuksella, joilla ei lain mukaan edes ole oikeutta tehdä sähkösopimuksia. Sopimus pitää tehdä sen kanssa, jonka nimissä aikaisempi sopimus on.

Kotimaan Energian myynnistä vastaava johtaja Petteri Kaijasilta sanoi Iltalehden haastattelussa, että yhtiö on viimeksi elokuussa muuttanut käytäntöjään.

Siitä huolimatta toiminnassa näyttää olevan edelleen suuria puutteita.

Erikoinen käänne

Iltalehteen otti yhteyttä Pohjanmaalta oleva mies, joka katsoo tulleensa Kotimaan Energian huijaamaksi. Hän ei halua esiintyä jutussa nimellään. Pöyristyttävä tapahtumaketju päättyi lopulta siihen, että miehestä tuli Kotimaan Energian asiakas vastoin tahtoaan.

- Minulla oli aikaisemmin 19.11.2015 tehty toistaiseksi voimassaoleva sähkönmyyntisopimus ja nyt päätin vaihtaa sähkön toimittajaa, mies aloittaa.

Hän teki sähkösopimuksen uuden yhtiön kanssa. Tilausvahvistuksen päiväys on 5.9.2017. Iltalehti näki sopimuksen. Miehen toivomuksesta yhtiöiden nimiä ei mainita.

- Sähkön toimituksen piti alkaa 20.9.17. Seuraavana päivänä sain tiedon sopimaltani uudelta toimittajalta, että tekemämme sopimus ei päässyt alkamaan, koska minulla on kuulemma nykyisen siirtoyhtiön mukaan voimassaoleva sopimus.

Mies oli ihmeissään. Kerrottakoon tässä kohtaan, että väliin oli tullut Kotimaan Energia.

- Lähetin 21.9. hädissäni irtisanomisilmoituksen entiselle sähköntoimittajalle, kun luulin, ettei tieto ollut mennytkään uuden sopimani toimittajan kautta. Heiltä tuli kuitenkin tieto heti seuraavana aamuna, että minun ei tarvitse irtisanoa mitään, vaan he ovat saaneet tiedon myyjänvaihdosta jo 30.8., mies kertoo.

”Tuntui mahdottomalta”

Miehen mukaan siirtoyhtiö pyysi häntä olemaan yhteydessä nykyiseen myyjään ja selvittämään päättymispäivän ja ilmoittamaan heille.

- Menin 23.9. siirtoyhtiön toimistolle ja kerroin virkailijalle asian ja pyysin selvittämään, mistä he ovat saaneet sellaisen tiedon, että minulla on 1.9. alkaen sopimus jonkun kolmannen myyjätahon kanssa, joka esti tekemäni sopimuksen voimaantulon. Pitkän selvittelyn jälkeen selvisi, että väliin oli tullut kolmas toimittaja, joka esti 5.9 päivätyn sopimusvahvistuksen voimaantulon.

Mies epäilee, että uusi kolmas osapuoli oli saanut tiedon joltain välikädeltä, joka oli sitten vetäissyt kolmannen osapuolen mukaan ilmoittamalla heille miehen vaihtaneen sähkön toimittajaa.

- Näin he estivät tekemäni sopimuksen voimaantulon. Soitin asiasta uudelle toimittajalle, jonka kanssa sopimusvahvistus oli tehty. Kerroin, mitä on tapahtunut ja ihmettelin, että oliko minulla välillä ollut sopimukseton tila, vai mistä syystä kolmas osapuoli oli päässyt väliin. He sanoivat, että sopimuksetonta tilaa ei ole ollut ja kertoivat, että minä en ole ensimmäinen henkilö, kenelle on tapahtunut näin.

Seuraavaksi mies otti yhteyden Kotimaan Energiaan.

- Soitin ja koetin purkaa heidän tekemän sopimuksen, mutta kävi ilmi, ettei se ole enää mahdollista. Asia tuntui yhtä mahdottomalta kuin ero EU:sta. He tuntuivat tietävän sopimusvahvistuksessa 5.9.17. olleen uuden toimittajan hinnan, koska laskivat oman hintansa samalle tasolle.

”Selkä seinää vasten”

Aivan tyhjästä Kotimaan Energia ei kuvioihin tullut.

- Muistin, että 5.9. tekemäni sopimuksen jälkeen minulle tuli netissä tarjous joltakin toimittajalta, johon en vastannut, koska olin tehnyt jo sopimuksen. Olin erittäin hämmästynyt, että mistä tuollainen tarjous tuohon putkahti, mutta en ottanut siihen kantaa. Kun kerroin tämän, niin Kotimaan Energiasta sanottiin, että koska en ole vastannut heidän tarjoukseensa, he olivat päätelleet minun vaitioloni olevan myöntymisen merkki ja ajattelivat minun tämän perusteella hyväksyneen lähettämänsä tarjouksen, mies päivittelee.

- Tästä tuli tilausvahvistuskin netissä 25.9., hän lisää.

Kaiken tapahtuneen jälkeen jää kysymys, joka poikkeaa Iltalehden aikaisemmin raportoimista tapauksista koskien Kotimaan Energiaa.

- Miten on mahdollista, että vaikka minulla on kädessäni 5.9.17 päivätty sähkösopimuksen vahvistus, joku toinen voi tulla ja sanoa, että heillä on sopimus kanssani ja tehdä tekemäni sopimus mitättömäksi?

Mies kertoo joutuneensa luovuttamaan puhelun aikana ja tyytymään tilanteeseen, koska hänellä ei omien sanojensa mukaan ollut perumismahdollisuutta.

- Sopimus on kuulemma voimassa kaksi vuotta eikä muuksi muutu. Olin joutunut selkä seinää vasten enkä tiennyt mitä tekisin. Tässä vaiheessa katsoin parhaaksi luovuttaa. Missään vaiheessa en ole antanut kenellekään lupaa tehdä puolestani sähkön toimitussopimusta, hän vakuuttaa.

Kotimaan Energia ”suhtautuu erittäin vakavasti”

Iltalehti pyysi Kotimaan Energialta kommenttia Pohjanmaalta kotoisin olevan miehen tapaukseen.

- Suhtaudumme erittäin vakavasti asiakkaan kuvaamaan kokemukseen ja olemme pahoillamme, että asiakkaalle on jäänyt kielteinen kuva meidän toiminnastamme, Kotimaan Energian myynnistä vastaava johtaja Petteri Kaijasilta sanoo Iltalehdelle toimittamassaan sähköpostivastauksessa.

Kaijasilta toivoi haastatellun henkilön olevan yhteydessä tarvittaessa vaikka suoraan häneen jotta asia saataisiin kuntoon.

- Haluamme ehdottomasti selvittää, mitä asiakkaan kertoman kokemuksen taustalla on.

Fortumin tytäryhtiö

Kotimaan Energia siirtyi Fortumin omistukseen 4. elokuuta. Kauppa solmittiin huhtikuussa. Fortumin viestintäpäällikkö Elina Kokko sanoi edellisen jutun yhteydessä, että Fortum suhtautuu Kotimaan Energian saamaan negatiiviseen asiakaspalautteeseen " erittäin vakavasti. "

- Käymme Kotimaan Energian saamaa palautetta huolellisesti läpi, ja teemme tarvittaessa muutoksia myyntityöhömme. Jatkamme tärkeää yhteistyötämme myös KKV:n (kilpailu- ja kuluttajaviraston) kanssa.

Kokko vakuutti, että Fortum noudattaa kaikessa liiketoiminnassaan vallitsevia lakeja ja sääntöjä yhtiön toimintaohjeen (Code of Conduct) mukaisesti.

- Tämä koskee myös Haflsund-kaupan myötä Fortumin omistukseen siirtyneitä sähkönmyyntiyhtiöitä, kuten Kotimaan Energiaa Suomessa, Kokko sanoi.